I. BULLA CLEMENTIS PAPAE II, QUA ECCLESIAE FULDENSI DONAT MONASTERIUM S. ANDREAE SITUM ROMAE JUXTA ECCLESIAM S. MARIAE AD PRAESEPE.  (Anno 1046.) [Mansi,  Concil.  tom. XIX, col. 624.]
Author: Clemens II

CLEMENS episcopus, servus servorum Dei, dilecto et spirituali filio nostro ROINGO pio et religioso abbati venerabilis monasterii Salvatoris Domini nostri Jesu Christi et S. Bonifacii, quod situm est in loco qui vocatur Bochonia, juxta ripam fluminis quod vocatur Fulda, et per te in eodem venerabili monasterio tuisque successoribus in perpetuum.

Convenit apostolico moderamini pia religione pollentibus benivola compassione succurrere, et poscentium animis alacri devotione impertire assensum. Ex hoc enim lucri potissimum praemium a Conditore omnium Deo procul dubio promeremur, dum venerabilia loca opportune ordinata ad meliorem fuerint sine dubio statum perducta. Igitur, quia postulatis a nobis quatenus nostra apostolica praeceptione concederemus ac reconfirmaremus perpetualiter vobis vestrisque successoribus supradictum monasterium Salvatoris Domini nostri Jesu Christi et sancti Bonifacii, situm in loco quod Bochonia, juxta ripam fluminis quod vocatur Fulda, cum omnibus rebus mobilibus et immobilibus suis pertinentibus, quas nunc habet, et in antea Deo adjuvante habebit, iterum concedimus; ac donamus vobis, charissime ac dilectissime fili, vestrisque successoribus abbatibus in perpetuum, pro magno amore et nimia dilectione quam circa vos habeo, et habere in antea debeo quousque vixero, monasterium in honorem S. Andreae et sancti qui vocatur Exajulo, quod situm est juxta ecclesiam sanctae Dei genitricis semperque virginis Mariae, quae vocatur ad Praesepe, cum omnibus mansionibus, caminatis, et cellis vinariis, et coquina et vineis et hortis et diversis arboribus pomorum, et curte atque puteo et introitu suo per partam majorem a via publica, et cum omnibus ad idem generaliter pertinentibus, seu quae extra urbem sive intra urbem erunt, quae et jure ac rationabiliter pertinere dinoscuntur. Ergo praesenti quinta decima indictione, perpetualiter et specialiter sub immunitate S. nostrae R. S. A. idipsum sacratissimum monasterium permanendum statuimus et statuendo confirmamus, ita ut cuncta loca ipsius monasterii amodo et usque in finem saeculi cum omni securitate et tranquillitate vos cum posteris vestris tenere et possidere valeatis, ut sub jure et ditione sanctae nostrae, cui Deo auctore deservimus, Ecclesiae constitutum nullius alterius Ecclesiae jurisdictionibus submittatur, pro qua re, piis desideriis faventes, hac nostra auctoritate, id quod exposcitis effectui mancipamus, et ideo omnem cujuslibet Ecclesiae sacerdotem in praefato monasterio ditionem quamlibet habere aut auctoritatem praeter sedem apostolicam prohibemus, ita ut, nisi ab abbate monasterii fuerit invitatus, nec ibidem missarum solemnitatem quisquam praesumat omnimodo celebrare: ut profecto, juxta id quod subjectum apostolicae sedi firmitate privilegii consistit, inconcusse dotatum permaneat; locis et rebus, tam his quas moderno tempore tenet vel possidet, quam quas futuris temporibus in jura ipsius monasterii divina pietas voluerit augere ex donis et oblationibus decimisque fidelium, absque ullius personae contradictione, firmitate perpetua servatis. Constituimus quoque per hujus decreti nostri paginam, ut quicunque cujuslibet Ecclesiae praesul, vel quacunque dignitate praedita persona, hanc nostri privilegii chartam, quam auctoritate principis apostolorum firmamus, temerare tentaverit, anathema sit, et iram Dei incurrat, et sanctorum omnium extorris existat, et nihilominus praefati monasterii dignitas a nobis indulta perpetualiter inviolata permaneat apostolica auctoritate subnixa. Scriptum per manus Joannis, scriniarii et notarii nostri sacri Lateranensis palatii. Bene valete. Data III Kal. Jan., per manus Petri diaconi, bibliothecarii et cancellarii S. A. S. Anno D. N. J. C. 1046, domni Clementis secundi papae 1, indict. XV.